CELEX: 32020R2191
Language: bg
Date: 2020-11-20 00:00:00
Title: Делегиран регламент (ЕС) 2020/2191 на Комисията от 20 ноември 2020 година за изменение на Делегиран регламент (ЕС) 2015/2446 по отношение на сроковете за подаване на обобщени декларации за въвеждане и предварителни декларации за заминаване при морски транспорт от и за Обединеното кралство Великобритания и Северна Ирландия, Англо-нормандските острови и остров Ман

23.12.2020   
               
               
                  BG
               
               
                  Официален вестник на Европейския съюз
               
               
                  L 434/8
               
            
         ДЕЛЕГИРАН РЕГЛАМЕНТ (ЕС) 2020/2191 НА КОМИСИЯТА
         от 20 ноември 2020 година
         за изменение на Делегиран регламент (ЕС) 2015/2446 по отношение на сроковете за подаване на обобщени декларации за въвеждане и предварителни декларации за заминаване при морски транспорт от и за Обединеното кралство Великобритания и Северна Ирландия, Англо-нормандските острови и остров Ман
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (1), и по-специално член 126 и член 127, параграф 1 от него,
         като взе предвид Протокола относно Ирландия/Северна Ирландия, приложен към посоченото споразумение, и по-специално член 5, параграфи 3 и 4 и член 13, параграф 1 от него,
         като все предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (2), и по-специално член 131, буква б) и член 265, буква а) от него,
         като има предвид, че:
         
                     (1)
                  
                  
                     На 29 март 2017 г. Обединеното кралство уведоми за намерението си да се оттегли от Съюза в съответствие с член 50 от Договора за Европейския съюз.
                  
               
                     (2)
                  
                  
                     На 1 февруари 2020 г. Обединеното кралство се оттегли от Европейския съюз и Европейската общност за атомна енергия. По силата на членове 126 и 127 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (наричано по-нататък „Споразумението за оттегляне)“, правото на Съюза е приложимо спрямо и в Обединеното кралство за преходен период, който изтича на 31 декември 2020 г. („преходния период).“
                  
               
                     (3)
                  
                  
                     В съответствие с член 185 от Споразумението за оттегляне и член 5, параграф 3 от Протокола за Ирландия/Северна Ирландия митническото законодателство, както е определено в член 5, точка (2) от Регламент (ЕС) № 952/2013, се прилага спрямо и в Обединеното кралство по отношение на Северна Ирландия (без да се включват териториалните води на Обединеното кралство) след края на преходния период. Освен това в съответствие с член 5, параграф 4 от посочения протокол и точка 1 от приложение 2 към него Регламент (ЕС) № 952/2013 се прилага спрямо и в Обединеното кралство по отношение на Северна Ирландия. Поради това позоваванията на Обединеното кралство Великобритания и Северна Ирландия в настоящия регламент не следва да включват пристанищата, намиращи се в Северна Ирландия.
                  
               
                     (4)
                  
                  
                     От края на преходния период стоките, пристигащи на митническата територия на Съюза от Обединеното кралство, следва да бъдат включени в обобщена декларация за въвеждане, а стоките, напускащи митническата територия на Съюза към Обединеното кралство, с изключение на Северна Ирландия, следва да бъдат включени в предварителна декларация за заминаване. Тези декларации ще трябва да се подават в срок, който предоставя достатъчно време на митническите администрации на държавите членки и на Обединеното кралство по отношение на Северна Ирландия да извършват подходящ анализ на риска за целите на сигурността и безопасността преди пристигането и съответно заминаването на стоките, без това да предизвиква сериозни смущения в логистичните потоци и процеси на икономическите оператори.
                  
               
                     (5)
                  
                  
                     Понастоящем в съответствие с Делегиран регламент (ЕС) 2015/2446 на Комисията (3) са предвидени конкретни срокове за подаването на обобщени декларации за въвеждане или предварителни декларации за заминаване за движенията на товари между митническата територия на Съюза и всички пристанища на Северно море. След края на преходния период същите срокове следва да се прилагат за тези цели по отношение на стоките, транспортирани по море, пристигащи от или заминаващи за пристанища на Обединеното кралство, които не са разположени на Северно море. Следователно сроковете, предвидени за пристанищата на Северно море, следва да се прилагат за всички пристанища на Обединеното кралство Великобритания и Северна Ирландия и на Англо-нормандските острови и остров Ман, когато се изисква обобщена декларация за въвеждане или предварителна декларация за заминаване.
                  
               
                     (6)
                  
                  
                     Настоящият регламент следва да влезе в сила по спешност и да започне да се прилага от 1 януари 2021 г., за да се гарантира гладкото ежедневно функциониране на митническите администрации и икономическите оператори след края на преходния период,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Делегиран регламент (ЕС) 2015/2446 се изменя, както следва:
            
                        1)
                     
                     
                        в член 105, буква в) се добавя следната подточка:
                        
                                    „vi)
                                 
                                 
                                    пристанищата на Обединеното кралство Великобритания и Северна Ирландия, с изключение на пристанищата, намиращи се в Северна Ирландия, и пристанищата на Англо-нормандските острови и остров Ман;“;
                                 
                              
                  
                        2)
                     
                     
                        в член 244, параграф 1, буква а) подточка ii) се заменя със следното:
                        
                                    „ii)
                                 
                                 
                                    за движения на товари в контейнери между митническата територия на Съюза и Гренландия, Фарьорските острови, Исландия или пристанищата на Балтийско море, Северно море, Черно море или Средиземно море, всички пристанища на Мароко и всички пристанища на Обединеното кралство Великобритания и Северна Ирландия — с изключение на пристанищата на Северна Ирландия — и пристанищата на Англо-нормандските острови и на остров Ман — най-късно два часа преди заминаването от пристанище на митническата територия на Съюза;“.
                                 
                              
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            
            Той се прилага от 1 януари 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 20 ноември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OВ L 29, 31.1.2020 г., стр. 7.
         
            (2)  OВ L 269, 10.10.2013 г., стр. 1.
         
            (3)  Делегиран регламент (ЕС) 2015/2446 на Комисията от 28 юли 2015 г. за допълнение на Регламент (ЕС) № 952/2013 на Европейския парламент и на Съвета за определяне на подробни правила за някои от разпоредбите на Митническия кодекс на Съюза (ОВ L 343, 29.12.2015 г., стр. 1).